Kiristyskirjebisnes on toimintaa, jossa suomalaiset tai Suomessa toimivat lakifirmat uhkailevat kirjeitse vievänsä elokuvien ja sarjojen nettijakajia oikeuteen. Oikeustoimet voi välttää, jos maksaa 600 – 1400 euron suojelurahat. Voisi kuvitella, että uhkailuja varten tarvitaan jonkinlainen oikea pelote. Selvittämässäni aineistossa kävi kuitenkin ilmi, että useimmat kiristyskirjefirmat eivät ole itseasiassa vieneet ketään oikeuteen ikinä.

Suomessa toimivat kiristyskirjefirmat

Kiristyskirjebisnestä harjoittaa Suomessa enimmäkseen seuraavat 5 puulaakia:

Hedman Partners

Adultia (Tekijänoikeusvalvonta Adultia Oy)

Njord Law

Tekijänoikeusturva TOT (B-Laki Oy)

Filmia

Tietopyyntö markkinaoikeudelle

Kysyin viikolla markkinaoikeudelta, kuinka paljon ajanjaksolla 1.1.2015 -> 11.7.2017 edellämainitut firmat ovat vieneet yksittäisiä käyttäjiä oikeuden eteen kiristyskirjeasioista ("tekijänoikeutta koskeva riita-asia"). Tulokset voivat olla sivustaseuraajalle aika yllättäviä. Kyselemistäni toimistoista ainoastaan Hedman Partners oli tällä ajanjaksolla vienyt ketään oikeuteen. HP:n juttuja oli markkinaoikeuden mukaan 16 kappaletta. Muilla toimistoilla pyöreä nolla.

Kyselin muista lähteistä tietoa Hedman Partnersin toiminnasta. Kävi ilmi, että 2016 maaliskuussa heillä on ollut juttuja vireillä 14 kappaletta.

Analyysiä vastauksista ja muista tiedoista

Vastauksista ja muista tiedoista voi vetää selkeän johtopäätöksen: Adultian, Njord Lawin, Filmian ja Tekijänoikeusturva TOT:in operointi alalla on täyttä hupiukkotoimintaa. Heillä ei ole antaa minkäänlaista kovaa näyttöä uhkaustensa tueksi. Ainoa asia, mitä nämä firmat tekevät, on kiristyskirjeiden massapostitus. Jos kotiin tulee kirje näiltä kiristäjiltä, ainoa oikea reaktio on nauraa ja nostaa laput piirongin laatikkoon. Minkäänlaisissa yhteyksissä firmoihin ei kannata olla.

Hieman yllättäen Hedman Partners on laittanut vireille yli vuodessa maksimissaan vain 2 uutta oikeudenkäyntiä. Koska tietolähteideni käyttämät aikajanat vaihtelevat hieman, on itseasiassa myös täysin mahdollista, että Hedman Partners ei ole vuodessa laittanut vireille yhtään mitään. He muistavat kuitenkin joka toisessa kiristyskirjeessä mainita siirtyneensä valmistelemaan uusia oikeudenkäyntejä. Tuloksia vaan ei hirveästi ole näkynyt viime aikoina.

Kiristyskirjebisneksen nykytilasta ja tulevaisuudesta

Kiristyskirjeitä lähetetään ihmisille edelleen paljon, mutta 4.7.2017 saimme todella iloisia uutisia markkinaoikeudesta. Siellä nimittäin tiukennettiin suhtautumista kiristyskirjefirmojen harrastamiin massapostituksiin. Tulevaisuudessa yhteystietoja luovutetaan vain, jos waretusta on tapahtunut "merkittävissä määrin". Olen melko varma siitä, että tämä tappaa suuren osan nykymuotoisesta kiristyskirjetoiminnasta. Hyvä näin. Olemme myös pyöritelleet yhteistyölakimiehen kanssa uudenlaista mallia, jossa kiristyskirjefirmat saadaan vastaamaan toiminnastaan oikeudessa eräin edellytyksin. Pyrimme testaamaan tätä mallia vuoden sisään. Tunnelin päässä on valoa ja paljon.

Janne Paalijärvi – http://paalijarvi.fi/

Facebook: https://www.facebook.com/paalijarvi

Twitter: https://twitter.com/paalijarvi